《避兵吴门经淀山湖即事》
清代·王彬

晓发钱家桥，午过淀山湖。湖围三百里，凝望空模糊。

见天不见地，白浪千顷铺。阴风砭肌骨，五月思棉襦。

仰视讶日小，平眺疑山孤。水阔四无阻，风来八面俱。

舟人不解事，强挂十幅蒲。横行蟹爬沙，直上龟曳涂。

舟则簸箕若，尔欲糠秕吾。头眩眼迸金，身起足蹈虚。

风浪小争竞，性命抵须臾。兵燹警昨日，波涛阻前途。

出险复入险，毋乃命矣夫。无奈聊作达，篷窗静结趺。

颇闻僮仆欢，前路临姑苏。出舱审所见，盈耳皆吴趋。

却顾所来处，残霞横巨区。

作者简介：王彬，字秩云，震泽人。诸生，历官平远知州。有《白云草》。